Diari Oficial de la Generalitat Valenciana


Sumari del DOGV 4992, del 25-04-2005 (2005/4272)

RESOLUCIÓ de 14 de març de 2005, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en matèria de promoció del disseny.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4992

Data del DOGV
:   25-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/4272


Data del document
:   14-03-2005

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * recerca i desenvolupament
    * associació professional
    * empresa industrial
    * ajuda pública
    * suport econòmic
    * petita i mitjana empresa
    * ajuda a les empreses
    * societat sense fins de lucre

RESOLUCIÓ de 14 de març de 2005, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en matèria de promoció del disseny. [2005/X4272]
  
La Comunitat Valenciana es caracteritza, entre altres aspectes, per tindre un teixit productiu constituït fonamentalment per empreses de xicoteta i mitjana dimensió en què la producció i comercialització de béns de consum tradicionals exercix un paper molt rellevant.
  
La millora de la capacitat competitiva de les empreses existents i l'ampliació del sistema productiu incorporant noves activitats requerix del reforçament de la capacitat d'innovació de què disposen les empreses i la societat valenciana, de manera que puguen incrementar-se les oportunitats de diferenciació dels productes i servicis oferits per les empreses aprofitant en major grau factors que contribuïxen a facilitar els processos de producció, desenrotllar nous productes, o diferenciar i prestigiar els productes existents sustentant accions de promoció de marca, de producte i d'empresa.
  
El disseny, com a activitat capaç d'aportar millores a la gestió empresarial en tots estos aspectes relacionats tant amb la fabricació com amb la comercialització i venda del producte, constituïx un instrument d'especial interés per als sectors productius de la Comunitat Valenciana que nombroses empreses apliquen ja amb èxit. No obstant, les empreses de menor dimensió troben dificultats específiques per a fer un major i millor aprofitament d'este recurs estratègic: la necessitat conéixer i prospectar de manera contínua les tendències del mercat i de comptar amb professionals especialitzats capaços d'interpretar eixes tendències i traslladar-les amb rapidesa i de manera creativa al procés industrial constituïxen obstacles que dificulten que les xicotetes i mitjanes empreses puguen gestionar de manera eficient estratègies d'innovació que, recolzant-se en el disseny, permeten desenrotllar noves línies de producte i dur a terme una més eficaç promoció d'imatge de qualitat i la marca.
  
La potenciació d'una oferta de servicis especialitzats en disseny en condicions accessibles i adaptades a les necessitats de les xicotetes i mitjanes empreses, requerix de la convergència de recursos humans i tècnics disponibles en institucions, empreses i associacions professionals a fi de promoure la qualificació dels professionals combinant creativitat i coneixements tecnològics, atendre a la contínua actualització d'informació sobre tendències i avanços tècnics en el món del disseny en els diferents sectors, i afavorir la comunicació entre empreses i professionals de manera que s'assegure una incorporació més àgil i adequada del treball dels dissenyadors a la producció industrial.
  
A fi de facilitar que les xicotetes i mitjanes empreses puguen disposar de recursos especialitzats en gestió del disseny, l'Institut de la Petita i Mitjana Indústria de la Generalitat Valenciana convoca ajudes dirigides a entitats sense ànim de lucre que desenrotllen a la Comunitat Valenciana activitats de promoció del disseny orientades a les empreses industrials. La convocatòria s'efectua en compliment de l'Orde de 28 de febrer de 2005 de la Conselleria d'Empresa, Universitat i Ciència, que establix que l'Institut posarà a disposició d'empreses, entitats sense ànim de lucre que presten servicis a les pymes i persones físiques que exercisquen activitats que redunden a favor del sistema productiu valencià programes i actuacions de suport financer en el marc de la normativa vigent que regula esta matèria, tant en l'àmbit de la Unió Europea com en el marc estatal, o en la mateixa normativa de la Generalitat.
  
A este respecte la principal novetat en el marc normatiu la constituïx l'aplicació de la Llei 38/2003 General de Subvencions que, per tal de garantir l'eficàcia de les ajudes convocades, n'establix la inserció dins d'un pla estratègic que concrete, entre altres, els objectius i efectes pretesos.
  
La millora de la gestió de disseny en les empreses constituïx una oportunitat estratègica per a recolzar la seua competitivitat i el manteniment de l'ocupació actual i afavorir la creació de noves ocupacions qualificades entorn de l'activitat exercida pels principals sectors productius de la Comunitat Valenciana. En este sentit ve a reforçar les accions plantejades en el Programa Operatiu de la Comunitat Valenciana 2000-2006, marc estratègic que orienta l'actuació de l'IMPIVA en 2005. En este es promou una estratègia de desenrotllament que enfortisca els factors de competitivitat dels distints sectors econòmics tradicionals i la diversificació productiva en districtes industrials, preveient actuacions encaminades a la millora quantitativa i qualitativa en les dotacions de capital públic productiu i el desenrotllament de servicis d'alt nivell per al sector empresarial, especialment en relació amb sectors econòmics tradicionals amb nivells de productivitat del treball relativament baixos; així com actuacions en l'àmbit de la inserció professional dels jóvens, l'actualització del nivell de competència i el reforç de l'estabilitat de l'ocupació a través de l'adaptació de les capacitats del personal.
  
Per tot això, en virtut del que antecedix, i de conformitat amb el que disposa l'article 1.3 de l'Orde de 28 de febrer de 2005 de la Conselleria d'Empresa, Universitat i Ciència, resolc:
  
Article 1. Objecte i àmbit
  
L'objecte de la present resolució és convocar les ajudes de l'IMPIVA en el marc del Programa de Promoció del Disseny per a l'exercici 2005, les bases del qual s'establixen en annex.
  
Article 2. Marc normatiu
  
Les ajudes recollides en la present resolució es concediran d'acord amb el que establix l'Orde de 28 de febrer de 2005, de la Conselleria d'Empresa, Universitat i Ciència, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA).
  
Article 3. Línies pressupostàries
  
L'import global màxim destinat per a la concessió de les ajudes previstes en la present convocatòria és d'1.500.000 euros.
  
La dotació del Programa podrà veure's ampliada al llarg de l'exercici 2005.
  
Article 4. Beneficiaris
  
1. Amb caràcter general, podran acollir-se a estes ajudes els Instituts Tecnològics de la Xarxa IMPIVA, les Associacions de dissenyadors i associacions sectorials, radicats a la Comunitat Valenciana, amb projectes que estructuren accions de promoció del disseny orientades a empreses industrials del seu àmbit d'aplicació.
  
2. Els beneficiaris hauran de tindre la seua seu social a la Comunitat Valenciana, i els projectes objecte d'ajuda hauran d'estar localitzats en tal territori.
  
3. Les condicions per a ser beneficiari hauran de mantindre's fins al moment del pagament de la subvenció.
  
4. En relació amb les subvencions concedides, els beneficiaris no podran mamprendre activitats econòmiques que repercutisquen en tercers de manera que falsegen o amenacen falsejar la competència, i hauran de prestar, si és el cas, els servicis a preus de mercat.
  
Article 5. Supòsits especials
  
Excepcionalment, es podran recolzar projectes presentats per sol·licitants que reunisquen unes característiques diferents de les establides amb caràcter general quan s'estimen rellevants en atenció a les línies de política industrial.
  
Article 6. Sol·licitud d'ajuda
  
1. Els sol·licitants hauran de presentar una sol·licitud normalitzada omplida utilitzant el programa informàtic que es pot descarregar des de la pàgina web de l'IMPIVA, www.impiva.es .
  
2. A fi de potenciar l'èxit dels objectius de la present resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 7. Documentació que ha d'acompanyar a l'imprés de sol·licitud.
  
1. Memòria tècnica del projecte, segons model que pot obtindre's descarregant-ho de la pàgina web www.impiva.es, així com aquella informació addicional que s'especifique en les bases de cada Programa.
  
2. Estatuts vigents i poder de representació del firmant de la sol·licitud, o acta de nomenament o apoderament.
  
3. Impost sobre Activitats Econòmiques (IAE):
  
- Si l'entitat està obligada al pagament de l'IAE haurà d'aportar l'últim rebut (exercici 2004 o 2005, segons siga procedent) de l'impost.
  
- Si no està obligada al pagament, es farà constar en l'imprés de sol·licitud en la casella corresponent, indicant l'epígraf en què es troba donada d'alta i la seua exempció d'acord amb la normativa vigent.
  
- Si l'entitat ha sigut constituïda en l'exercici 2004 o 2005, haurà d'aportar-se el model 036 d'alta en l'impost.
  
4. L'entitat haurà d'aportar certificats acreditatius de trobar-se al corrent en les seues obligacions tributàries i enfront de la Seguretat Social, llevat que haja autoritzat a l'IMPIVA en l'imprés de sol·licitud perquè els sol·licite en nom seu. En este últim supòsit l'IMPIVA es reserva el dret a requerir directament al sol·licitant en el cas que la informació obtinguda presente alguna incidència.
  
5. No serà necessari aportar la documentació anterior que ja obre en poder de l'IMPIVA, sempre que es mantinga vigent i s'aporte declaració de vigència a este efecte segons model disponible en la pàgina web www.impiva.es .
  
Article 8. Termini de presentació de sol·licituds.
  
El termini de presentació de sol·licituds començarà el dia de publicació de la present resolució en el Diari Oficial de la Generalitat Valenciana (DOGV) i finalitzarà el 31 de maig de 2005
  
Article 9. Lloc de presentació de sol·licituds
  
1. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació en horari de 9 a 14 hores, de dilluns a divendres, i de 17 a 19 hores, de dilluns a dijous:
  
- IMPIVA Alacant: av. Esportistes Germans Torres, s/n, 03620 l'Albufereta (Alacant).
  
- IMPIVA Castelló: av. del Mar, s/n. 12660 Castelló.
  
- IMPIVA València: plaça de l'Ajuntament, 6. 46291 València.
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
Article 10. Avaluació de sol·licituds
  
Les ajudes es concediran davall el règim de concurrència competitiva, per mitjà d'una comparació de les sol·licituds presentades en què s'aplicaran els criteris de valoració fixats en les bases del programa i s'establirà una prelació respectant els límits pressupostaris.
  
L'IMPIVA podrà requerir al sol·licitant la reformulació de la seua sol·licitud per a ajustar els compromisos i condicions a la subvenció otorgable quan esta siga inferior a la que figura en la sol·licitud presentada.
  
Article 11. Resolució de la concessió d'ajudes
  
Després de l'aplicació dels criteris d'avaluació, una Comissió presidida pel director general de l'IMPIVA i composta pel personal tècnic de l'IMPIVA o extern que este designe, elevarà proposta de concessió al President de l'IMPIVA.
  
El president de l'IMPIVA resoldrà sobre l'adjudicació de les ajudes, mitjançant una resolució o per mitjà de la subscripció del corresponent conveni, fixant expressament la quantia, i incorporant, si és el cas, les condicions i obligacions a què haja de subjectar-se el beneficiari.
  
Les subvencions concedides seran publicades en el Diari Oficial de la Generalitat Valenciana (DOGV) amb expressió del programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
  
La resolució dictada pel president posarà fi a la via administrativa, i el seu contingut serà notificat de forma individualitzada a cada interessat.
  
Article 12. Projectes que reforcen la política social
  
D'acord amb els criteris de valoració que s'establixen respectivament en cada un dels programes, tindran preferència en l'adjudicació els projectes presentats per aquelles entitats que acrediten ocupar un percentatge de treballadors discapacitats superior respecte a la plantilla de l'entitat que tenien amb anterioritat a la present convocatòria, i en general aquells que reunisquen els requisits previstos en la Llei 11/2003, de 10 d'abril, sobre l'estatut de les persones amb discapacitat de la Comunitat Valenciana.
  
Així mateix es valoraran positivament els projectes que incidisquen positivament en col·lectius socialment desfavorits o que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.
  
Article 13. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma i data fixades en la notificació de l'ajuda o en el conveni de col·laboració.
  
b) Respondre de la veracitat dels documents aportats.
  
c) Sotmetre el projecte objecte d'ajuda al procediment d'Avaluació d'Impacte Ambiental (EIA) en els supòsits recollits en la Llei 6/2001, de 8 de maig de modificació del Reial Decret Legislatiu 1302/1986, de 28 de juny, d'Avaluació d'Impacte Ambiental (BOE núm. 111, de 9 de maig del 2001) i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental (DOGV núm. 1412, de 30 d'octubre de 1990). Esta normativa es pot consultar en la pàgina web de l'IMPIVA, www.impiva.es .
  
d) Aportar la documentació que acredite la constitució de l'entitat en el cas que en el moment de la sol·licitud l'entitat es trobara en via de creació.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o obtenció d'altres ajudes per a la mateixa finalitat procedents de qualssevol altres administracions o ens públics, indicant el percentatge i quantia de l'ajuda.
  
g) Actualitzar la documentació presentada que haguera patit alguna modificació i comunicar a l'IMPIVA qualsevol modificació del projecte amb anterioritat a la seua execució.
  
h) Prestar servicis a preus de mercat i no mamprendre activitats econòmiques que repercutisquen en tercers, de manera que falsegen o amenacen falsejar la competència.
  
i) Complir amb totes les obligacions que s'establixen en l'Orde de 28 de febrer de 2005 de la Conselleria d'Empresa, Universitat i Ciència, sobre concessió d'ajudes per IMPIVA, i en qualsevol altra disposició en vigor.
  
L'incompliment de qualsevol d'estes obligacions podrà donar lloc a la revocació, i si és el cas al reintegrament de les ajudes percebudes i a l'exigència de l'interés de demora des del moment del pagament de la subvenció.
  
Article 14. Justificació de gastos i pagaments
  
1. La justificació de l'ajuda haurà de realitzar-se d'acord amb les instruccions aprovades per resolució del director general de l'IMPIVA que seran notificades al beneficiari. L'acreditació dels gastos i inversions es realitzarà per mitjà de la presentació de tots els justificants de gasto i un 30% dels justificants de pagament.
  
2. Les factures presentades per a la justificació dels projectes hauran de complir allò que s'ha disposat pel Reial Decret 1496/2003, de 28 de novembre i la resta de normativa vigent.
  
3. Podran ser tinguts en compte els justificants de gastos i pagaments de data a partir de l'1 de gener de 2005.
  
4. Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que ho subministren o presten ?i així es faça constar un informe-, o llevat que el gasto subvencionat s'haguera realitzat amb anterioritat a la sol·licitud de subvenció en el suposat excepcional previst en la disposició transitòria.
  
L'elecció entre les ofertes presentades haurà de recaure en la més econòmica, justificant en una memòria l'elecció en un altre sentit. La no presentació de les memòries a què fa referència este apartat, o la insuficiència d'estes, podrà donar lloc a una minoració de l'ajuda concedida.
  
5. No s'acceptaran com a justificants de realització del projecte les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'IMPIVA. S'entén per empreses o entitats vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat, directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puga designar almenys el 25% dels membres de l'òrgan d'administració, direcció o control de l'empresa.
  
6. Es permet que el beneficiari subcontracte les activitats subvencionades en els termes previstos en l'article 29 de la Llei 38/2003, de 17 de novembre, General de Subvencions, fins a un 70% del seu import, La consideració d'un import superior requerirà de l'autorització prèvia de l'IMPIVA.
  
Article 15. Pagament de les ajudes
  
L'IMPIVA procedirà al pagament de l'ajuda una vegada el beneficiari haja executat el projecte i sempre que haja complit les obligacions exigibles. Podrà anticipar-se el pagament de fins al 50% de l'ajuda prèvia presentació pel beneficiari d'aval bancari per la quantia anticipada, constituït d'acord amb la normativa vigent, en els Servicis Territorials de la Conselleria d'Economia, Hisenda i Ocupació de la Generalitat Valenciana.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenrotllament, eficàcia i execució de la present convocatòria.
  
València, 14 de març de 2005.- El president: Justo Nieto Nieto.
  
PROGRAMA DE PROMOCIÓ DEL DISSENY
  
OBJECTIU GENERAL
  
Fomentar la utilització del disseny com a factor d'innovació i de competitivitat per a les empreses de la Comunitat Valenciana, impulsant la realització d'accions de sensibilització i la definició de ferramentes i servicis per a recolzar la incorporació del disseny com a estratègia per a la millora dels seus productes i servicis.
  
Este programa s'emmarca en el Pla d'acció de foment del disseny de l'IMPIVA l'objecte del qual és la coordinació dels agents implicats en la promoció del disseny en el nostre entorn, per a millorar la cooperació i aconseguir un efecte multiplicador d'estes accions en el teixit empresarial valencià.
  
ACTUACIONS SUBVENCIONABLES
  
- Línies d'activitat exercides per a la prestació de servicis avançats, assessorament tècnic i informació específica que recolzen la gestió del disseny en el desenrotllament i llançament de nous productes.
  
- Accions orientades a la definició de ferramentes que recolzen el procés de disseny en les empreses.
  
- Activitats de difusió i promoció d'estes tècniques i servicis al sector empresarial.
  
- Realització d'accions de promoció i sensibilització orientades a posar en valor la importància del disseny per a la competitivitat empresarial.
  
Les accions recolzades en esta convocatòria hauran d'emmarcar-se en el Pla d'acció per a foment de disseny definit per IMPIVA i consultable en la web.
  
La prestació de servicis avançats a les empreses de la Comunitat Valenciana haurà de definir-se, en tot cas, sense transgredir les normes de la lliure competència.
  
BENEFICIARIS
  
Amb caràcter general, seran beneficiaris d'estes ajudes instituts tecnològics de la Xarxa IMPIVA, associacions de dissenyadors i associacions sectorials, radicats a la Comunitat Valenciana, amb projectes que estructuren accions de promoció del disseny orientades a empreses industrials del seu àmbit d'actuació.
  
TIPUS D'AJUDA
  
Subvenció a fons perdut de fins al 100% dels costos subvencionables del projecte.
  
COSTOS SUBVENCIONABLES
  
Per a totes les actuacions del programa, podran considerar-se a efectes de justificació del gasto, els costos subvencionables produïts des de l'1 de gener de 2005.
  
01. SERVICIS EXTERNS
  
Gastos en servicis externs associats al desenrotllament del projecte.
  
02. GASTOS CORRENTS
  
Únicament gastos financers de l'aval sol·licitat a la bestreta de la subvenció corresponent al projecte.
  
03. RECURSOS HUMANS
  
Gastos de personal propi associats al desenrotllament de l'acció.
  
TERMINIS
  
Data límit de presentació de sol·licituds i documentació annexa: 31 de maig de 2005.
  
ALTRES
  
Les entitats sol·licitants, amb caràcter general en totes les accions relacionades amb l'objectiu del programa, i en particular amb les activitats que generen els projectes subvencionats, és responsable de la seua difusió havent de fer coneixedor i partícip a l'IMPIVA de totes les accions promocionals i de comunicació previstes tant en la fase prèvia de sol·licitud com, amb la suficient antelació, al llarg del desenrotllament d'estes, inclosa la difusió dels resultats en suports físics o electrònics, havent d'utilitzar per a això la normativa d'imatge que determine l'IMPIVA. El no compliment de l'anterior podrà comportar una minoració de fins a un 5% de l'import concedit en el projecte.
  
CRITERIS DE VALORACIÓ
  
QUALITAT DEL PROJECTE
  
- Ajust dels objectius del projecte i resultats previstos a les necessitats de les empreses.
  
- Adequació del projecte als fins i objectius de l'estratègia general de l'entitat sol·licitant.
  
- Pla de comunicació i difusió dels resultats a la societat.
  
- Vinculació del projecte als objectius del Pla d'acció de foment del disseny d'IMPIVA.
  
VIABILITAT TÈCNICA I ECONOMICOFINANCERA
  
- Coherència del pressupost del projecte amb els objectius a aconseguir.
  
- Definició del projecte, les seues fases, pla de treball i pressupost d'execució.
  
- Dimensió equilibrada dels recursos humans i de les inversions necessàries respecte a l'abast de l'acció.
  
CARACTERÍSTIQUES DEL SOL·LICITANT
  
- Orientació dels servicis del sol·licitant cap a les necessitats de les empreses de la Comunitat Valenciana.
  
- Previsió de desenrotllament de servicis innovadors adaptats a les necessitats de les empreses de la Comunitat Valenciana.
  
- Integració en el Sistema Valencià d'Innovació i la seua col·laboració amb altres agents.
  
ASPECTES SOCIOECONÒMICS
  
- Oportunitat que per al teixit empresarial representa l'aplicació i difusió dels resultats esperats del projecte.